**Самал Жүнісова,**М.Қозыбаев атындағы СҚУ-дің студенті

[**Балаңыз бірінші сыныпқа дайын ба?**](http://www.soltustikkaz.kz/index.php/ta-ylym/11378-bala-yz-birinshi-synyp-a-dajyn-ba)

Ата-ана үшін перзентінің алғаш мектеп табалдырығын аттауы – ерекше қуанышты сәт. Бірақ көбіне мұндай маңызды қадамға үлкен дайындықпен келу қажеттігін ескере бермейміз. Сол себепті балаға қуаныш пен қобалжуды қатар сыйлайтын ұмытылмас кезеңде нені білгеніміз жөн. Осыған орай мамандар мен ата-аналар пікірін білген едік.

**Сабина Бейсенова,**  
№17 ұлттық өркендеу орта мектеп-кешенінің психолог-педагогы:  
– Көптеген ата-аналар мектепке алғаш баратын бала жазу мен санауды біліп, оқуға дайын болса жеткілікті деп ойлайды. Мұның сабақ үлгеріміне әсері шамалы. Баланың мектеп ережелеріне үйреніп, мұғаліммен, сыныптастарымен тіл табысуына ықпал етіп, өзіне деген сенімін қалыптастыру ата-анаға үлкен жауапкершілік жүктейді. Сондықтан ата-аналар үйде: “Мектепке сенен басқа да көптеген балалар барады. Сен мұғалімді мұқият тыңдап, қасыңдағы балалармен де тіл табысуың керек”, – деп оны дұрыс жолға бағыттап отыруы қажет. Баланың жүрегі нәзік, сондықтан ол өзіне айтылған сын-ескертулерге өкпелеп қалады. Ал мектепке психологиялық дайындықпен келген бала айналасындағыларды жатырқамайды.

**Мәрзия Әлімжанова**,  
Петропавл қаласының тұрғыны:  
– Биыл қызым 1-сыныпқа барады. Яғни, үлкен өмірдің кезеңіне қадам басады. Мұндай кезде балаға ата-ананың да, ұстаздың да, психологтың да көмегі қажет екенін жақсы түсінемін. Сондықтан мен психолог, педагог мамандармен сөйлесіп, ақыл-кеңесін тыңдау артықтық етпейді деп ойлаймын. Осы орайда балабақшадағы тәрбиешілеріне, даярлық сыныбындағы мұғаліміне алғысымды білдіргім келеді. Олардың көмегімен қызым әріп танып, өзі оқып, жаза алатын деңгейге жетті. Десек те, даярлық пен 1-сыныптың арасы жер мен көктей екенін түсінемін. Мектепке баламен бірге келіп, партасына отырғызып, серуендеудің өзі оған психологиялық қолдау болады екен. Қазір қызыма білім алудың маңызын түсіндірудемін.

**Анар Жақыпова,**“Бал Арман” балабақшасының әдіскері:  
– Мектеп табалдырығын аттау – әр баланың өміріндегі ерекше сәт. Оқудың басталуы оның күнделікті тіршілігіне өзгеріс енгізеді. Ойын баласына көптеген талаптар қойылып, міндеттер жүктеледі. Осы жаста баланың психологиялық келбеті де жаңарады, жеке адамдық, танымдық және ақыл-ой мүмкіндіктері ашылады. Бұл орайда ата-ана бала осының бәріне бейімделгенше шыдамдылық танытып, талпыныстарына қолдау көрсетуі қажет. Көп жағдайда біз баламызды сыныптастарымен салыстырып, оның өзіне деген сеніміне селкеу түсіреміз. Ата-ананың шыдамдылығы мен сүйіспеншілігі баланың оқуда озат болуына жол ашатынын ұмытпауымыз қажет.

**// Солтүстік Қазақстан.- 2020.- 4 маусым**